**Gradivo za medije, novinarska konferenca Blazno resno o HPV, Onkološki inštitut Ljubljana, 5. 9. 2023**

**Podrobneje o HPV – izjave strokovnjakov**

**Cepljenje proti HPV je ključno za odpravo rakov, ki jih te okužbe povzročajo**

**Mojca Gobec, dr. med., višja sekretarka na Ministrstvu za zdravje** je izpostavila, da je cepljenje proti HPV tako učinkovito, da lahko ob zadostni precepljenosti v Sloveniji, Evropi in na globalni ravni pričakujemo odpravo rakov, ki jih povzroča okužba s HPV: *»S tem bi rešili številna življenja in preprečili dolgotrajna zdravljenja ter njihove posledice. Pogoj za to je povečanje precepljenosti na* *90 %, kar je tudi eden od ključnih ciljev novega Evropskega načrta za boj proti raku in tudi Državnega programa za obvladovanje raka v Sloveniji. Cepljenje proti HPV je od letos dostopno tudi več generacijam dečkov, kar je pomemben korak k doseganju kolektivne imunosti in k uresničevanju cilja odprave rakov, ki jih povzroča okužba s HPV.*«

**Brezplačno cepljenje uvedeno za dve dodatni generaciji fantov na sistematskem pregledu v 1. in 3. letniku srednje šole**

Tako kot v vseh drugih evropskih državah se tudi v Sloveniji cepljenje po nacionalnem programu izvaja v starosti okrog 12 let, saj je cepljenje najbolj učinkovito, če se cepimo pred prvo okužbo. Pri mlajših je imunski odziv na cepljenje boljši, zato zadostujeta že dva odmerka, kasneje so potrebni trije. **Nadja Šinkovec Zorko, dr. med., spec. javnega zdravja z Nacionalnega inštituta za javno zdravje** je poudarila, da je cepljenje najboljša zaščita pred okužbami s HPV: *»Z dobro precepljenostjo deklic in dečkov lahko zmanjšamo pojavnost določenih rakov in drugih bolezni, ki jih povzročajo okužbe s HPV pri moških in pri ženskah ter pripomoremo k odpravi raka materničnega vratu. Cepljenje proti HPV se v okviru programa cepljenja v Sloveniji izvaja pri dekletih in fantih, ki obiskujejo šesti razred osnovne šole,* ***novost v šolskem letu 2023/24 pa je cepljenje proti HPV v breme obveznega zdravstvenega zavarovanja*** ***za dve dodatni generaciji fantov na sistematskem pregledu v 1. in 3. letniku srednje šole.*** *Prav tako se lahko brezplačno cepijo tudi zamudnice in zamudniki (dekleta, ki so obiskovala 6. razred v šolskem letu 2009/10 ali kasneje in fantje, ki so obiskovali 6. razred v šolskem letu 2021/22 ali kasneje in še niso bili cepljeni).«*

**S programom ZORA smo uspešno zmanjšali breme raka materničnega vratu v Sloveniji, s cepljenjem proti HPV bomo uspešno zmanjšali tudi breme predrakavih sprememb**

**Doc. dr. Nina Jančar, dr. med., spec. ginekologije in porodništva z Ginekološke klinike UKC Ljubljana** je izpostavila, da smo s pomočjo presejalnega programa ZORA v Sloveniji uspeli znižati pojavnost raka materničnega vratu na zavidljivo raven, in sicer na račun zgodnjega odkrivanja in zdravljenja predrakavih sprememb materničnega vratu, ki bi jih s cepljenjem proti HPV lahko v veliki meri preprečili: *»Vsako leto zdravimo preko 1.500 mladih žensk zaradi predrakavih sprememb. Poleg strahu in psihičnih težav, ki jih mladim ženskam prinašajo slabi izvidi brisov materničnega vratu in kirurško zdravljenje, imajo ti posegi tudi resne posledice, saj povišajo tveganje za prezgodnji porod. Prav tako se še ni zmanjšalo pojavljanje genitalnih bradavic. Zadnjih nekaj let vstopajo v presejalni program ženske, ki so že imele na voljo preventivno cepljenje proti HPV. Žal mi je prav za vsako žensko, ki jo sedaj srečam v kolposkopski ambulanti in mi pove, da ni bila cepljena proti HPV, saj sta njena starša takrat menila, da je to nepotrebno. Verjamem, da nam bo s skupnimi močmi in s pomočjo knjižice Blazno resno o HPV uspelo, da se to ne bo več dogajalo.«*

**Cepljenje izvajajo pediatri in šolski zdravniki; sodelovanje s starši in učitelji je ključno**

**Asist. dr. Mojca Juričič, dr. med., spec. šolske medicine in javnega zdravja ter predsednica Sekcije za šolsko, študentsko in adolescentno medicino** je poudarila, da je cepljenje proti HPV v času mladostništva naložba v zdravje za kasneje in je zato pomembno, da za dosego visoke precepljenosti sodelujejo tako šolski zdravniki, pediatri in tudi ostali zdravniki skupaj s starši, mladostniki, učitelji in učiteljicami.

Tudi **Denis Baš, dr. med., spec. pediatrije, predsednik Sekcije za primarno pediatrijo je izpostavil,** da jemedicinska stroka glede HPV cepljenja enotna in odločna: *»Ekstremno varno in zelo učinkovito. Kot starš in kot pediater ne želim, da naši otroci v prihodnosti postanejo številka v statistiki raka, ki ga povzroča HPV.«*

**Dr. Stanka Preskar, namestnica direktorja Zavoda RS za šolstvo** je poudarila, da je za učinkovito ohranjanje zdravja izjemno pomembno tesno sodelovanje med zdravstvom, šolstvom in starši: »*Na Zavodu RS za šolstvo podpiramo vse aktivnosti na področju preventive, s katerimi ozaveščamo mlade, starše in celotno družbo z namenom, da je možno mnogo hudih bolezni preprečiti oziroma zdraviti. Izjemno pomembna je ozaveščenost o pomenu precepljenosti proti virusu HPV za dečke in deklice. Začetek šolskega leta je priložnost, da starše opremimo s strokovno verodostojnimi informacijami o učinkovitosti cepiv proti HPV, ki jih podajamo skupaj strokovnjaki iz zdravstva, osebni zdravniki otrok ter zavodi, ki delujemo na področju svetovanja šolam in šole same.«*

**Vsaj enkrat v življenju se okuži večina spolno aktivnih žensk in moških**

Okužbe s HPV so najpogostejše spolno prenosljive okužbe in vsaj enkrat v življenju se okuži večina spolno aktivnih žensk in moških. **Prof. dr. Špela Smrkolj, dr. med., spec. ginekologije in porodništva z Ginekološke klinike UKC Ljubljana:** *»Pred okužbo s HPV se lahko delno zaščitimo tako, da čim bolj upoštevamo načela varne spolnosti. Za mlade je zelo pomembno, da se v spolnost podajo čim kasneje, s partnerjem, ki ga poznajo in mu zaupajo. Pomembna je uporaba kondoma, ki prenosa okužbe s HPV na žalost ne prepreči popolnoma, ščiti pa pred prenosom drugih bolezni. Eden najbolj učinkovitih ukrepov za preprečevanje okužb s HPV in s HPV povezanih predrakavih sprememb ter rakov je cepljenje proti okužbi s HPV. Cepljenje proti HPV priporočamo vsem deklicam in dečkom v Sloveniji v nacionalnem programu cepljenja, vsem zamudnicam in zamudnikom, ki se cepljenja do sedaj niso udeležili, vsem tistim, ki so se že zdravili zaradi predrakavih sprememb materničnega vratu, zunanjega spolovila in zadnjika, ter vsem tistim, ki imajo tvegane spolne odnose.«*

**Razmislek o cepljenju proti HPV tudi pri starejših**

**Doc. dr. Leon Meglič, dr. med., spec. ginekologije in porodništva z Ginekološke klinike UKC Ljubljana** je dejal, da cepljenje ni namenjeno samo otrokom in najstnikom: *»Zelo uspešno je tudi pri preprečevanju ponovitev predrakavih sprememb pri ženskah, ki so zaradi okužb s HPV že imele različne ginekološke operacije. In vsem, ki bodo v svojem življenju še spoznali nove spolne partnerje. Torej pogumno tudi vsi 30+, 40+,..«.*

**Rak zadnjika in raki ustnega žrela - raki, ki se jih pogosto prepozno odkrije**

Okužbe s HPV povzročajo skoraj vse primere raka materničnega vratu, 88 % raka zadnjika, 25-78 % drugih rakov spolovil in okrog 30 % raka ustnega dela žrela.

**Urška Kogovšek, dr. med., spec. kirurgije s Kliničnega oddelka za abdominalno kirurgijo UKC Ljubljana** je zato pozvala: *»****Rak zadnjika*** *lahko skoraj v 90 % preprečimo le s pravočasnim, učinkovitim cepljenjem. Žal gre za hudo bolezen, ki je pogosto v začetni fazi brez simptomov in jo zato pozno oziroma prepozno odkrijemo. Posledično je zdravljenje za bolnika težko, s hudimi posledicami za kakovost življenja, del bolnikov tudi umre. Želite svoje otroke zaščititi pred rakom materničnega vratu, rakom ustnega žrela, rakom vagine in vulve, rakom penisa in rakom zadnjika? Cepite jih proti HPV.«*

**Doc. dr. Robert Šifrer, dr. med., predstojnik Klinike za otorinolaringologijo in cervikofacialno kirurgijo, UKC Ljubljana** je osvetlil povezavo med okužbami s HPV in rakom ustnega žrela: »*V Sloveniji na leto odkrijemo približno 450 novih bolnikov z rakom glave in vratu, med njimi okrog 120 bolnikov z rakom ustnega žrela. Poleg dobro znanih dejavnikov tveganja, kot sta kajenje in uživanje alkoholnih pijač, v zadnjih desetletjih kot povzročitelj raka ustnega žrela v ospredje prihaja HPV. Vsako leto bolj. Pojavlja se pri mlajših, sicer zdravih in socialno-ekonomsko dobro situiranih bolnikih. Zdravljenje je kompleksno in zahteva multidisciplinarno obravnavo, torej sodelovanje več vrst medicinskih specialnosti in podpornih služb. Po zaključku zdravljenja, ki ni vedno uspešno in bolnikom lahko pušča trajne funkcionalne, psiho-socialne in estetske posledice, je potrebno skrbno spremljanje. Cepljenje proti HPV učinkovito preprečuje raka materničnega vratu, druge anogenitalne rake, okužbe s HPV v ustni votlini in papilome grla, lahko pa prepreči tudi s HPV povzročenega raka ustnega žrela. Seveda ob dobri precepljenosti prebivalstva.«*

**V šolskem letu 2021/2022 najnižja precepljenost deklet od uvedbe brezplačnega cepljenja**

**Nadja Šinkovec Zorko, dr. med., spec. javnega zdravja, NIJZ** je izpostavila, da so v šolskem letu 2021/22 v Sloveniji zabeležili **43,7-odstotno precepljenost šestošolk** **proti HPV, kar je najnižja precepljenost deklet od uvedbe programa cepljenja proti HPV v Sloveniji**. Precepljenost prve generacije fantov, ki je bila vključena v program cepljenja proti HPV, znaša 22,6 %. *»Za zaščito zdravja mladostnikov in mladostnic in preprečevanja številnih rakov pri moških in ženskah je* ***izredno pomembna čim večja precepljenost deklet in fantov pred pričetkom spolne aktivnosti, ko je cepivo najbolj učinkovito*** *in lahko dosežemo najboljšo zaščito pred okužbami s HPV. Zato pozivamo vse starše mladostnic in mladostnikov, da omogočijo cepljenje proti HPV svojim otrokom in jih tako obvarujejo pred resnimi boleznimi kasneje v življenju«*, je pozvala Nadja Šinkovec Zorko.

**V določenih regijah je precepljenost večja; ključna je spodbuda zdravstvenih delavcev in sodelovanje s šolami**

**Doc. dr. Urška Ivanuš, dr. med., spec. javnega zdravja, Onkološki inštitut Ljubljana**je poudarila: *»Za povečanje precepljenosti proti HPV je bistvena informiranost staršev in zaupanje. Cepivo je enako povsod, precepljenost pa se tako med regijami kot državami zelo razlikuje. Najvišja je na severu – tako Evrope kot Slovenije. Če jim uspeva na Koroškem, verjamem, da nam bo uspelo tudi v drugih regijah in tudi v Ljubljani, kjer je precepljenost najmanjša.«*

**Miroslava Cajnkar Kac, dr. med., spec. šolske medicine** je pojasnila, kaj je pripomoglo k temu, da se na Koroškemlahko pohvalijo z največjim odstotkom cepljenih deklic. *»Nekatere občine so brezplačno cepljenje omogočale že nekaj let pred uvedbo v nacionalni program tudi dečkom in starši so se odločali v velikem številu. Vsi šolski timi, skupaj z območno enoto NIJZ, smo naredili veliko, tako rekoč vse, da smo pridobili zaupanje staršev. V prihodnje nas čaka nov izziv; kako nagovoriti še tistih, okrog deset odstotkov staršev, da bomo izpolnili res velik cilj. Želim si in upam, da bo tudi odlično napisana brošura pisateljice Dese Muck tista, ki bo pri odločitvi staršev dodala svojo težo.«*

Publikacija Blazno resno o HPV je objavljena na spletni strani: [**https://www.blaznoresno.si/**](https://www.blaznoresno.si/)

Dodatne informacije:

Elizabeta Radelj Pepevnik

eradelj@onko-i.si; tel.: 051 649 332